CELEX: 32021D1227
Language: ga
Date: 2021-07-27 00:00:00
Title: Cinneadh Cur Chun Feidhme (AE) 2021/1227 ón gCoimisiún an 27 Iúil 2021 lena leasaítear aitheantas DNV GL AS i gcomhréir le hAirteagal 16 de Rialachán (CE) Uimh. 391/2009 ó Pharlaimint na hEorpa agus ón gComhairle

28.7.2021   
               
               
                  GA
               
               
                  Iris Oifigiúil an Aontais Eorpaigh
               
               
                  L 269/143
               
            
         CINNEADH CUR CHUN FEIDHME (AE) 2021/1227 ÓN gCOIMISIÚN
         an 27 Iúil 2021
         lena leasaítear aitheantas DNV GL AS i gcomhréir le hAirteagal 16 de Rialachán (CE) Uimh. 391/2009 ó Pharlaimint na hEorpa agus ón gComhairle
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Rialachán (CE) Uimh. 391/2009 ó Pharlaimint na hEorpa agus ón gComhairle an 23 Aibreán 2009 maidir le rialacha comhchoiteanna agus caighdeáin chomhchoiteanna d’eagraíochtaí cigireachta agus suirbhéireachta loinge (1), agus go háirithe Airteagal 4(1) agus Airteagal 16 de,
         De bharr an mhéid seo a leanas:
         
                     (1)
                  
                  
                     De bhun Rialachán (CE) Uimh. 391/2009, tá an Coimisiún freagrach as aitheantas a dheonú d’eagraíochtaí cigireachta agus suirbhéireachta loinge ar mian leo go n-údarófaí dóibh seirbhísí a sholáthar thar ceann na mBallstát. De bhun Airteagal 8(1) den Rialachán sin cuirtear ceangal ar an gCoimisiún measúnú rialta a dhéanamh ar eagraíochtaí aitheanta lena áirithiú go leanfaidh siad orthu de cheanglais an Rialacháin sin a chomhlíonadh.
                  
               
                     (2)
                  
                  
                     Mar chuid den measúnú sin, fíoraíonn an Coimisiún gurb é sealbhóir an aitheantais a dheonaítear an t-eintiteas dlíthiúil ábhartha laistigh den eagraíocht a mbeidh feidhm ag forálacha Rialachán (CE) Uimh. 391/2009 maidir léi, de réir bhrí agus i gcomhréir le hAirteagal 2, pointe (c) agus Airteagal 4(3) den Rialachán sin. Murab amhlaidh an cás, déanfaidh an Coimisiún cinneadh lena leasófar an t-aitheantas sin. De bhun Airteagal 2, pointe (c) de Rialachán (CE) Uimh. 391/2009, ciallaíonn ‘eagraíocht’ eintiteas dlíthiúil, a fhochuideachtaí agus aon eintiteas eile faoina rialú, a chuireann cúraimí a thagann faoi raon feidhme an Rialacháin seo i gcrích i gcomhpháirt nó go leithleach.
                  
               
                     (3)
                  
                  
                     Le Cinneadh Cur Chun Feidhme C(2013) 8876 ón gCoimisiún deimhníodh gurbh é DNV GLAS sealbhóir an aitheantais arna dheonú do Det Norske Veritas. De réir an Chinnidh Cur Chun Feidhme sin, is é DNV GL AS máthaireintiteas na n-eintiteas dlíthiúil uile atá san eagraíocht aitheanta chun críoch Rialachán (CE) Uimh. 391/2009.
                  
               
                     (4)
                  
                  
                     Cuireadh an Coimisiún ar an eolas gur tháinig athrú ar ainm an mháthaireintitis dhlíthiúil ó DNV GL AS go DNV GL AS amhail ón 1 Márta 2021. Mar thoradh air sin, is é DNV AS an máthaireintiteas dlíthiúil ábhartha ar cheart aitheantas a dheonú dó.
                  
               
                     (5)
                  
                  
                     Ní bheidh tionchar ag an athrú in aitheantas an mháthaireintitis ábhartha thuasluaite ar chumas na heagraíochta sin na ceanglais a leagtar amach i Rialachán (CE) Uimh. 391/2009 a chomhlíonadh.
                  
               
                     (6)
                  
                  
                     Tá na bearta dá bhforáiltear sa Chinneadh seo i gcomhréir leis an tuairim ón gCoiste um Fharraigí Sábháilte agus um Thruailliú ó Longa a Chosc a bunaíodh le Rialachán (CE) Uimh. 2099/2002 ó Pharlaimint na hEorpa agus ón gComhairle (2).
                  
               TAR ÉIS AN CINNEADH SEO A GHLACADH:
         
            Airteagal 1
            Leasaítear an t-aitheantas a dheonaítear do DNV GL AS trí DNV AS a chur in ionad ainm DNV GL AS, arb é máthaireintiteas na n-eintiteas dlíthiúil uile san eagraíocht aitheanta é chun críoch Rialachán (CE) Uimh. 391/2009.
         
         
            Airteagal 2
            Tiocfaidh an Cinneadh seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.
         
         
            Arna dhéanamh sa Bhruiséil, 27 Iúil 2021.
            
               
                  Thar ceann an Choimisiúin
               
               
                  An tUachtarán
               
               Ursula VON DER LEYEN
            
         
         
            (1)  IO L 131, 28.5.2009, lch. 11.
         
            (2)  Rialachán (CE) Uimh. 2099/2002 ó Pharlaimint na hEorpa agus ón gComhairle an 5 Samhain 2002 lena mbunaítear Coiste um Fharraigí Sábháilte agus um Thruailliú ó Longa a Chosc (COSS) agus lena leasaítear an Rialachán maidir le sábháilteacht mhuirí agus truailliú ó longa a chosc (IO L 324, 29.11.2002, lch. 1).